### NN 95/2025 (27.6.2025.), Odluka Ustavnog suda Republike Hrvatske, broj: U-IIIA-538/2025 od 7. svibnja 2025.

Ustavni sud Republike Hrvatske

1303

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sutkinja Lovorka Kušan, predsjednica Vijeća, te suci Andrej Abramović, Dražen Bošnjaković, Ante Galić, Goran Selanec i Frane Staničić, članovi Vijeća, u postupku koji je ustavnom tužbom pokrenuo Željko Mihoković iz Lećevice, na sjednici održanoj 7. svibnja 2025. jednoglasno je donio

ODLUKU

I. Ustavna tužba se usvaja.

II. Općinski sud u Splitu dužan je, u najkraćem mogućem roku, ali ne duljem od petnaest (15) dana, računajući od prvog idućeg dana nakon objave ove odluke u »Narodnim novinama«, u predmetu koji se pred tim sudom vodi pod brojem P-84/2021 donijeti odluku o mogućoj nepravodobnosti prijedloga podnositelja ustavne tužbe Željka Mihokovića za dopuštenje revizije protiv presude Županijskog suda u Varaždinu broj: Gž-1303/2024-2 od 5. veljače 2025., odnosno dostaviti taj prijedlog Vrhovnom sudu Republike Hrvatske.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Željku Mihokoviću iz Lećevice, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) od 1.275,00 eura.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Željko Mihoković iz Lećevice (u daljnjem tekstu: podnositelj), podnio je 4. veljače 2025. ustavnu tužbu na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), radi zaštite člankom 29. stavkom 1. Ustava zajamčenog prava na suđenje u razumnom roku, povrijeđenog nerazumno dugim trajanjem parničnog postupka koji se u trenutku podnošenja ustavne tužbe vodio pred Županijskim sudom u Varaždinu pod brojem Gž-1303/2024.

2. Za potrebe ustavnosudskog postupka pribavljena je preslika spisa Općinskog suda u Splitu (u daljnjem tekstu: prvostupanjski sud) broj: P-84/2021.

II. PREGLED RADNJI U POSTUPKU

3. Rješenjem o ovrsi javne bilježnice u Zagrebu S. P. broj: Ovrv-306/2019 od 26. kolovoza 2019. prihvaćen je prijedlog ovrhovoditelja S. P. d.o.o. i određena je ovrha na imovini podnositelja (ovršenika u ovršnom postupku) radi naplate duga od 150,00 kn.

Rješenjem prvostupanjskog suda broj: Povrv-1416/2019 od 14. studenoga 2019. prihvaćen je prigovor podnositelja, stavljeno je izvan snage navedeno rješenje o ovrsi u dijelu u kojem je određena ovrha i određeno je da će se postupak nastaviti kao u povodu prigovora protiv platnog naloga.

Podnositelj je 28. siječnja 2020. podnio prvostupanjskom sudu protutužbu protiv ovrhovoditelja S. P. d.o.o., javne bilježnice H. D. i M. G. (punomoćnika ovrhovoditelja), radi naknade štete. Također, 28. siječnja 2020. podnositelj je podnio zahtjev za izuzeće uređujuće sutkinje u predmetu broj: Povrv-1416/2019.

Pred prvostupanjskim sudom održano je ročište 25. studenoga 2020. na kojem je odlučeno da se obustavlja svaki rad na predmetu do donošenja odluke o zahtjevu za izuzeće uređujuće sutkinje u predmetu broj: Povrv-1416/2019, te da će se u povodu protutužbe formirati novi predmet.

Iz spisa predmeta nije razvidno je li i kada donesena odluka o zahtjevu za izuzeće uređujuće sutkinje u predmetu broj: Povrv-1416/2019.

Rješenjem zamjenika predsjednika prvostupanjskog suda broj: 29-Su-2201/2022 od 23. prosinca 2022. prihvaćen je zahtjev uređujuće sutkinje u predmetu broj: P-84/2021 za izuzeće od suđenja u navedenom predmetu.

Tuženica H. D. podnijela je 5. listopada 2023. odgovor na tužbu, a tuženici S. P. d.o.o. i M. G. podnijeli su 11. listopada 2023. odgovor na tužbu.

Pred prvostupanjskim sudom održano je četiri (4) ročišta i to: 24. listopada 2023., 8. prosinca 2023., 8. svibnja 2024. i 23. srpnja 2024., na kojem je donesena i objavljena presuda broj: P-84/21 – kojom je odbijen podnositeljev tužbeni zahtjev.

Nisu održana ročišta zakazana za 28. studenoga 2023. zbog službene spriječenosti suca i za 29. ožujka 2024. zbog nemogućnosti održavanja ročišta.

Protiv navedene presude podnositelj je 27. srpnja 2024. podnio žalbu.

Presudom Županijskog suda u Varaždinu broj: Gž-1303/2024-2 od 5. veljače 2025. odbijena je žalba podnositelja i potvrđena je presuda prvostupanjskog suda broj: P-84/2021 od 23. srpnja 2024.

Podnositelj je 6. ožujka 2025. podnio prijedlog za dopuštenje revizije protiv navedene presude Županijskog suda u Varaždinu.

Uvidom na internet stranicu https://e-predmet.pravosudje.hr/ Ustavni sud utvrdio je da prvostupanjski sud nije donio odluku o mogućoj nepravodobnosti podnositeljeva prijedloga, odnosno da taj prijedlog nije dostavio Vrhovnom sudu Republike Hrvatske.

Do donošenja odluke Ustavnog suda u ovom ustavnosudskom predmetu parnični postupak nije dovršen.

III. KORIŠTENJE SREDSTAVA ZA ZAŠTITU PRAVA NA SUĐENJE U RAZUMNOM ROKU

4. Rješenjem zamjenika predsjednika prvostupanjskog suda broj: Su-Gzp I-93/23-4 od 30. kolovoza 2023. utvrđen je osnovanim podnositeljev zahtjev za zaštitu prava na suđenje u razumnom roku (podnesen 21. kolovoza 2023.), te je naloženo nadležnom sucu da u roku od dvanaest (12) mjeseci donese odluku u predmetu broj: P-84/2021.

IV. MJERODAVNO PRAVO

5. U odluci broj: U-IIIA-1031/2014 od 27. travnja 2016., u točkama 4. – 11. (»Narodne novine« broj 50/16.) Ustavni sud opisao je razvoj pravne zaštite člankom 29. stavkom 1. Ustava zajamčenog prava na suđenje u razumnom roku od trenutka njegovog uvođenja u hrvatski pravni sustav, stupanjem na snagu Promjene Ustava Republike Hrvatske 9. studenoga 2000. (»Narodne novine« broj 113/00.) sve do 14. ožujka 2013., kada je stupio na snagu Zakon o sudovima (»Narodne novine« broj 28/13., 33/15., 82/15., 82/16. – Uredba, 67/18., 126/19. – rješenje USRH broj: U-I-4658/2019 i dr., 130/20. – odluka i rješenje USRH broj: U-I-4658/2019 i dr., 21/22., 60/22. – rješenje USRH broj: U-I-2215/2022 i dr., 16/23. – odluka i rješenje USRH broj: U-I-2215/2022 i dr., 155/23. – članak 52. stavak 5. Zakona o plaćama u državnoj službi i javnim službama i 36/24.; u daljnjem tekstu: ZoSud:28/13-36/24).

V. DOPUŠTENOST USTAVNE TUŽBE

6. U skladu sa stajalištem Ustavnog suda iznesenim u rješenju broj: U-IIIA-322/2014 od 23. prosinca 2014., točka 5. (»Narodne novine« broj 8/15.), jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da su podnositelji prethodno koristili dopušteno pravno sredstvo protiv nerazumne duljine postupka.

7. U konkretnom slučaju podnositelj je koristio pravna sredstva koja su mu bila na raspolaganju, na temelju ZoSuda:28/13-36/24 (vidi točku 4. obrazloženja ove odluke).

Slijedom navedenog, Ustavni sud utvrđuje da je ustavna tužba podnositelja dopuštena te će razmotriti njezinu osnovanost.

VI. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela, te važnosti predmeta postupka za podnositelja.

1) Duljina sudskog postupka

9. Parnica u konkretnom slučaju počela je teći 28. siječnja 2020. podnošenjem tužbe podnositelja protiv ovrhovoditelja S. P. d.o.o., javne bilježnice H. D. i M. G. (punomoćnika ovrhovoditelja).

10. Ustavni sud utvrđuje da parnični postupak u razmatranom razdoblju od 28. siječnja 2020. (dana podnošenja tužbe podnositelja) do 7. svibnja 2025. (dana donošenja odluke Ustavnog suda o ovom ustavnosudskom predmetu), traje ukupno pet (5) godina, tri (3) mjeseca i devet (9) dana i da još nije dovršen.

2) Složenost sudskog predmeta

11. Imajući u vidu sve okolnosti konkretnog slučaja (vidi točku 3. obrazloženja ove odluke), Ustavni sud ocjenjuje da se u konkretnom slučaju ne radi o složenijem predmetu.

3) Postupanje nadležnih sudova

12. U postupku pred prvostupanjskim sudom nisu poduzete nikakve radnje od podnošenja tužbe 28. siječnja 2020. do 24. listopada 2023. tj. do održavanja prvog ročišta po tužbi podnositelja, odnosno tri (3) godine, osam (8) mjeseci i dvadeset šest (26) dana.

Prvostupanjski sud održao je ukupno pet ročišta (25. studenoga 2020., 24. listopada 2023., 8. prosinca 2023., 8. svibnja 2024. i 23. srpnja 2024.) i donio je presudu broj: P-84/21 od 23. srpnja 2024., kojom je odbijen podnositeljev tužbeni zahtjev.

Presudom Županijskog suda u Varaždinu broj: Gž-1303/2024-2 od 5. veljače 2025. odbijena je žalba podnositelja i potvrđena je presuda prvostupanjskog suda broj: P-84/2021 od 23. srpnja 2024.

Podnositelj je 6. ožujka 2025. podnio prijedlog za dopuštenje revizije protiv navedene presude Županijskog suda u Varaždinu o (ne)pravodobnosti za koju prvostupanjski sud nije donio odluku, odnosno nije ju dostavio Vrhovnom sudu.

Do donošenja odluke Ustavnog suda u ovom ustavnosudskom predmetu parnični postupak nije pravomoćno dovršen.

4) Ponašanje podnositelja ustavne tužbe

13. Ustavni sud ocjenjuje da podnositelj ustavne tužbe nije pridonio duljini trajanja postupka.

VII. OCJENA USTAVNOG SUDA

14. Ustavni sud utvrđuje da je trajanju parničnog postupka, u razmatranom razdoblju, duljem od pet (5) godina u odlučnoj mjeri pridonijela potpuna neaktivnost prvostupanjskog suda od podnošenja tužbe 28. siječnja 2020. do 24. listopada 2023. tj. do održavanja prvog ročišta po tužbi podnositelja, odnosno tri (3) godine, osam (8) mjeseci i dvadeset šest (26) dana.

Stoga, Ustavni sud ocjenjuje da je trajanjem parničnog postupka u mjerodavnom razdoblju podnositelju povrijeđeno pravo da sud u razumnom roku odluči o njegovim pravima i obvezama zajamčenim člankom 29. stavkom 1. Ustava.

15. U skladu s člankom 63. Ustavnog zakona, donesena je odluka kao u točkama I., II., III. i IV. izreke.

Ustavni sud utvrđuje visinu naknade zbog povrede člankom 29. stavkom 1. Ustava zajamčenog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-538/2025
 Zagreb, 7. svibnja 2025.

USTAVNI SUD REPUBLIKE HRVATSKE

Predsjednica Vijeća
 Lovorka Kušan, v. r.